КIЫЩОКЪУЭ АЛИМ

#Усэ #Тхыдэ

Сык1уэнт нэхъ псынщ1эу схузэф1эк1ым

Сык1уэнт нэхъ псынщ1эу схузэф1эк1ым –
Мычэму си шыр согъэлъэхъу.
Ныбжьэгъу, уэ ф1ык1э уигу сыкъэк1ым,
Си гъуэгу к1ыхь хъуну къызэхъуэхъу.

Сэ куэдрэ, куэдрэ сигу къолъадэ
Шы жэр сытесу къэск1ухьын,
Ди хэку губгъуэшхуэм сынилъадэу
Зэдэжэм пы1э яф1эсхьын.

Хэт ейми содэ сэ а пы1эр, 
Ухуейми си щхьэм хъуремыхъу,
К1уэфынкъым жыжьэ зи гур щ1ы1эр –
Шум лъэсыр гъуэгум щыдэмыхъу.

Насып мыухыр зи гуращэр
Махуэл и гъуэгум щыхуэмей,
Псэуну гъащ1э зыхуэфащэр
Мыувы1эу к1уэхэр аркъудейщ.

Псы уэру лъагъуэ пхызыхынум,
Къурур жэхунк1э имыух.
Си гъащ1э ябгэр щызухынум,
Шы жэр сытесу среух.